Document ID: 32007R1560

NÕUKOGU MÄÄRUS (EÜ) nr 1560/2007,
17. detsember 2007,
millega muudetakse määrust (EÜ) nr 21/2004 seoses lammaste ja kitsede elektroonilise identifitseerimise kasutuselevõtu kuupäevaga
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Nõukogu 17. detsembri 2003. aasta määruses (EÜ) nr 21/2004 (millega kehtestatakse lammaste ja kitsede identifitseerimise ja registreerimise süsteem) (2) on sätestatud, et iga liikmesriik peab kehtestama lammaste ja kitsede identifitseerimise ja registreerimise süsteemi vastavalt kõnealuse määruse sätetele.
(2)
Kõnealuse määruses on samuti sätestatud, et alates 1. jaanuarist 2008 on elektrooniline identifitseerimine kohustuslik kõigi pärast nimetatud kuupäeva sündinud loomade puhul.
(3)
Lisaks on kõnealuse määruses sätestatud, et komisjon peab esitama nõukogule 30. juuniks 2006 aruande elektroonilise identifitseerimise süsteemi rakendamise kohta koos asjakohaste ettepanekutega, mille alusel nõukogu hääletab selle süsteemi kohustusliku kehtestamise kuupäeva kinnitamise või vajaduse korral muutmise üle, ning ajakohastama vajaduse korral mõnda elektroonilise identifitseerimise rakendamisega seotud tehnilist aspekti.
(4)
Komisjoni aruandest järeldub, et kohustusliku elektroonilise identifitseerimise kehtestamist alates 1. jaanuarist 2008 ei ole võimalik põhjendada. Seetõttu on kohane lükata see kuupäev edasi 31. detsembrini 2009, et võimaldada liikmesriikidel võtta vajalikud meetmed süsteemi nõuetekohaseks rakendamiseks, võttes arvesse selle praegust ja tulevast majanduslikku mõju.
(5)
Mitu liikmesriiki on juba välja arendanud elektroonilise identifitseerimise kasutuselevõtuks vajaliku tehnoloogia ja on saanud märkimisväärseid kogemusi selle rakendamisel. Neid liikmesriike ei tohiks takistada seda liikmesriigi tasandil kasutusele võtmast, kui nad seda vajalikuks peavad. Nende kogemus annaks komisjonile ja teistele liikmesriikidele väärtuslikku teavet elektroonilise identifitseerimise tehnilise külje ja mõju kohta.
(6)
Võttes arvesse käesoleva määruse majanduslikku tähtsust, on vaja kasutada Euroopa Liidu lepingule, Euroopa Ühenduse asutamislepingule ja Euroopa Aatomienergiaühenduse asutamislepingule lisatud protokolli (riikide parlamentide funktsiooni kohta Euroopa Liidus) punkti I alapunktis 3 sätestatud kiireloomulisuse alust.
(7)
Kuna määrust tuleks kohaldada alates 1. jaanuarist 2008, peaks see jõustuma viivitamata.
(8)
Seetõttu tuleks määrust (EÜ) nr 21/2004 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 21/2004 muudetakse järgmiselt:
1.
artikli 9 lõike 3 esimene lõik asendatakse järgmisega:
„3. Alates 31. detsembrist 2009 on lõikes 1 nimetatud suuniste kohane elektrooniline identifitseerimine kooskõlas lisa A jao asjakohaste sätetega kohustuslik kõikide loomade puhul.”;
2.
artikli 9 lõige 4 asendatakse järgmisega:
„4. Liikmesriigid võivad kehtestada nende territooriumil sündinud loomade puhul kohustusliku elektroonilise identifitseerimise enne 31. detsembrit 2009.”
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. detsember 2007

Labels: 7
12
1
6